***Dilong*** (što znači "carski zmaj") je rod malenih, tiranosauroidnih dinosaura. Jedina poznata vrsta je *Dilong paradoxus*. Potiče iz ranokredskih stijena formacije Yixian blizu Lujiatuna, Beipiao, u zapadnoj provinciji Liaoning u Kini. Živio je prije oko 130 milijuna godina. Opisali su ga Xu Xing i kolege 2004. godine.

Naziv potiče od kineskog 帝 *dì*, što znači "car" i 龙/龍 *lóng*, što znači "zmaj". "Di", "car", odnosi se na povezanost ove životinje sa *T-rexom*, "kraljem dinosaura". "Long" se u davanju naziva kineskim dinosaurima koristi slično kao latinski *-saur(us)* na zapadu. Drugi dio naziva, *paradoxus*, potiče od latinizacije starogrčkog παράδοξον, što znači "protiv dobivene mudrosti".

Opis
----

Usporedba veličine između čovjeka i *Dilonga*.
Tipični primjerak je IVPP 14243, gotovo potpuni, djelomično artikulirani lubanja i skelet. U dodatni materijal spadaju i IVPP 1242, gotovo potpuna lubanja i presakralni kralješci, TNP01109, nepotpuna lubanja, i IVPP V11579, još jedna lubanja koja možda pripada vrsti *D. paradoxus* ili nekoj srodnoj vrsti. Tipični primjerak *Dilonga* bio je dug oko 1,6 m, ali smatra se da je bio mladunac i da je bio dug oko 2 m u odrasloj dobi.

### Perje

*Dilong paradoxus* je bio pokriven jednostavnim perjem ili protoperjem. Perje je pronađeno na fosiliziranim otiscima kože blizu čeljusti i repa. Nije bilo identično perju kod današnjih ptica i najvjerojatnije je služilo za zadržavanje topline, s obzirom na to da nije moglo služiti za let. Odrasli tiranosauri pronađeni u Alberti i Mongoliji imaju otiske kože koji pokazuju bobičaste krljušti tipične za druge dinosaure. Xu et al. (2004.) su spekulirali da su tiranosauroidi možda imali nejednaku pokrivenost perjem na raznim dijelovima tijela - možda pomiješane krljušti i perje. Također su spekulirali da je perja bilo manje što je životinja bila veća - mladunci su možda bili pokriveni paperjem i gubili ga tijekom odrastanja, zato što su postajali veći i ono im više nije bilo potrebno za održavanje toplote.

Klasifikacija
-------------

Kada je rod *Dilong* prvi put opisan, smatrao se jednim od prvih i najprimitivnijih pripadnika Tyrannosauroidea, grupe u koju su spadali i veći i napredniji oblici kao što je *Tyrannosaurus rex*. Barem jedna sljedeća istraga, koju su proveli Turner i kolege 2007. godine, reanalizirala je srodnost između celurosaura (uključujući i *Dilonga*) i otkrila je da on nije bio tiranosauroid. Umjesto toga, stavili su *Dilonga* dva mjesta iznad tiranosauroida; naprednijeg od roda *Coelurus*, ali primitivnijeg od Compsognathidae. Međutim, druga istraživanja su pokazala da je *Dilong* bio tiranosauroid, a neka (poput Carr & Williamson 2010.) dokazala su da *Dilong* spada unutar Tyrannosauroidea, a ne među naprednije celurosaure.

Izvori
------

1. ↑  Xu, X. Norell, M. A. Kuang, X. Wang, X. Zhao, Q. Jia, C. (2004). „Basal tyrannosauroids from China and evidence for protofeathers in tyrannosauroids". *Nature* **431** (7009): 680–684. DOI:10.1038/nature02855. PMID 15470426. Arhivirano iz originala na datum 2012-04-02. Pristupljeno 2011-08-10.
2. ↑  Turner, A.H. Pol, D. Clarke, J.A. Erickson, G.M. and Norell, M. (2007). "Supporting online material for: A basal dromaeosaurid and size evolution preceding avian flight". *Science*, 317: 1378-1381. doi:10.1126/science.1144066 (supplement)
3. ↑  Carr T.D. Williamson T.E. (2010). „*Bistahieversor sealeyi*, gen. et sp. nov. a new tyrannosauroid from New Mexico and the origin of deep snouts in Tyrannosauroidea". *Journal of Vertebrate Paleontology* **30** (1): 1–16. DOI:10.1080/02724630903413032.

Vanjske veze
------------

***Dilong*** na Wikimedijinoj ostavi

* Originalni *Nature* članak kao PDF Arhivirano 2012-04-02 na Wayback Machine-u
* New Scientist članak
* Nature članak
* Postavljeni skelet *Dilonga* Arhivirano 2020-07-29 na Wayback Machine-u